《翠阆行饯宋廷材分教大宁》
宋代·赵汝回

蜀道不难兮，君无听李白之狂歌。
石栈梯云入翠阆，峡船溯水通银河，
栈平峡稳行人多。滟预堆前落锦帆，
诸生郊谒冠峨峨。秋堂晨鼓讲义出，
亭夫樵竖知丘轲。官冷莫思归去来，
且可淡饭闲吟哦。君不见江西峤南贼未灭，
仕者蚤夜防弓戈。

作者简介：宗室，居温州永嘉，字几道。宁宗嘉定七年进士。官至主管进奏院。诗才高迈，自成一家，从其学者多知名。有《东阁吟稿》。